Derick Hougaard in ongelukDerick Hougaard. Foto: www.easterntimes.co.za Die Blou Bul-liefling, Derick Hougaard, was Maandagaand in Johannesburg in ŉ botsing betrokke ná ŉ opname van SuperSport se gewilde program, SuperRugby. Johnny Burger, Hougaard se vriend en woordvoerder, het Dinsdag aan Maroela Media gesê buiten ŉ geringe sweepslagbesering en ŉ bietjie lyfseer, is hy andersins ongedeerd. “Hy was op Marlboroweg op pad na die snelweg, toe hy by ŉ rooi verkeerslig agter ŉ voertuig van Netcare 911 stilgehou het,” het Burger gesê. “ŉ Bakkie het hulle glo nie sien stilstaan nie en het met ŉ hoë spoed van agter teen Derick se Toyota Land Cruiser gebots. Die botsing het veroorsaak dat Derick se motor die voertuig van Netcare 911 gering gestamp het.” Paramedici van Netcare 911 het hom ondersoek en hy het nie hospitalisering nodig gehad nie. Hougaard het kort ná middernag getwiet: “Dankie Netcare! Was in ŉ groot ongeluk. Julle was amazing. Waardeer opreg. Julle [het] almal harte van goud. Regtig dankbaar! God seën julle.” Hy het ook ŉ pluimpie vir Toyota gehad en gesê vir dié vervaardiger gaan dit oor meer as net motors verkoop: veiligheid is die eerste prioriteit. Volgens Burger is die bestuurder van die bakkie in die botsing beseer en hy is met ‘n ambulans van die toneel weggeneem.